Nemusíme sa nikam vydať, ak súznie text s predstavivosťou, dostaneme sa bez pohnutia kamkoľvek.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Je podivuhodné ako veľmi je kníhkupecký život ovplyvnený ročnými obdobiami a počasím. Písali sme o tom v najnovších novinách Čo čítať?, mohli ste to zažiť aj na knižnom festivale Brak, a nemohli ste kvôli tomu byť dnes väčšinu dňa u nás v kníhkupectve, keďže nám montovali klimatizáciu.
## U nás v kníhkupectve
Dnes to bolo u nás v kníhkupectve čudné a dosť náročné pre vás aj pre nás. Milí páni z jednej firmy nám prišli namontovať klimatizáciu, aby u nás aj v horúcom lete bolo znesiteľne. Mysleli sme, že to bude pár hodín, nakoniec to bol skoro celý deň. Tak sa stalo, že ste sa mnohí a mnohé prechádzali medzi knihami pomedzi rozložené stroje a nástroje, ktoré tam mali zložené páni montovači. Snažili sme sa vám aj vybaviť vaše objednávky a rezervácie i keď sme občas museli knihy dolovať spod priesvitných závesov krycích fólií. Ďakujeme vám za trpezlivosť a porozumenie, sme radi, že sme dnešný deň zvládli vo vzájomnej podpore a porozumení.
Jednou z najväčších udalostí, ktorá nás minulý týždeň postretla bola návšteva Jeana-Claudea Mourlevata u nás v kníhkupectve. Nebol samozrejme len u nás, bol všelikde v Bratislave, kdekto sa s ním rozprával – rozhovory nájdete čoskoro v rôznych médiách – a podaktorí ho aj stretli na BRaKu. Jeho knihy máme tak radi, že sme sa rozhodli vydať ich. Najnovšou z nich je Rieka, čo tečie naopak.
Na festival BRaK prišlo aj mnoho iných spisovateľov a spisovateliek a nás veľmi teší, že ich cesty viedli občas aj do nášho kníhkupectva. Napríklad Kateřina Tučková nám podpísala dve svoje knihy a sú u nás na špeciálnej poličke plnej kníh podpísaných ľuďmi, ktorí ich napísali.
Víkend sme teda strávili na festivale BRaK, nie len v našom stánku ale aj pri stánkoch iných vydavateľstiev a na rôznych diskusiách a inom programe. Napríklad nás potešilo, že laureátkou ceny ceny Eugena Gindla sa stala Alena Wagnerová. V Artfore si literárnu a bádateľskú prácu pani Wagnerovej ceníme. Témy, o ktorých píše považujeme za veľmi dôležité. Jej knihy nájdete u nás v kníhkupectve.
Ďalšie číslo novín Čo čítať? k nám prišlo už minulý utorok a v stredu sme ho posielali do rôznych zaujímavých kníhkupectiev a kultúrnych priestorov. Nájdete v nich napríklad výber kníh o miestach. Totiž, sú knihy, ktoré nás zavedú na miesta, kde sme nikdy neboli. Nemusíme sa nikam vydať, ak súznie text s predstavivosťou, dostaneme sa bez pohnutia kamkoľvek. Ale sú aj také knihy, ktoré nás posielajú na miesta, lákajú nás, nútia nás vstať a vydať sa na cestu. A funguje to aj naopak. Zažijeme akési miesto a chceme si o ňom čítať, chceme sa dozvedieť, čo tam bolo kedysi, ako sa tam žije teraz. Miesto nás dovedie ku knihe. Oslovili sme kníhkupcov a kníhkupkyne, aby nám o takýchto knihách a miestach napísali.
Už máte naplánovanú dovolenku? Kým vyrazíte, nalaďte sa na letné cestovanie knihou mesiaca jún. V Patagónii od Brucea Chatwina je ikonické dielo, ktoré prekračuje hranice cestopisov. Ako bonus k tejto knihe počas júna vo všetkých kníhkupectvách Artforum dostanete knihu Posledný pustovník, obe od vydavateľstva Absynt.
V júni nás čaká niekoľko podujatí. Tento týždeň u stredu 4. 6. o 18.00 predstaví u nás v kníhkupectve svoju knihu Sem a tam Kristína Soboň. Päťdesiatimi ilustrovanými obrázkami rozpráva o tom, prečo ľudia cestovali kedysi – a prečo cestujú dodnes. Obrázok z tejto knižky nájdete aj na obálke aktuálneho čísla novín Čo čítať? V sobotu 7. 6. o 10.00 vás pozývame na divadielkové čítanie o emóciách pre deti postavenom na knihe Evy Kőrösi Žirinka a Zebrička spoznávajú emócie. Kniha aj podujatie je vhodné pre deti od 3 - 8 rokov.
No a gastro okienko na koniec. V kaviarni majú nové druhy nanukov ale aj letné meníčko. Viete napríklad čo je to Matcha sunrise? Nie? Tak to môžete zistiť aj u nás v kaviarni.
## Napísali o Artfore k 35. narodeninám
Som úprimne vďačná za štvrťstoročie života, ktoré som mohla prežiť ako jeden z členov tímu kníhkupectva na Kozej. :) Janett Morvayová, bývalá kníhkupkyňa
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.